અમેરિકાની સામે ચીન દ્વારા આક્રમક પગલાં લેવામાં આવશે તેવા ચીનના નિર્દેશને પગલે ટ્રેડ વોર વકરવાની દહેશતની પાછળ વૈશ્વિક શેરબજારોમાં વેચવાલી ફરી વળતા ભારતીય શેરબજાર પણ તેમાં જોડાયા હતા અને સતત ચોથા દિવસે ઘટીને બંધ રહ્યો હતો. છેલ્લા ચાર દિવસના સળંગ ઘટાડામાં સેન્સેક્સ છ મહિનાની નીચી સપાટીએ ગબડ્યો હતો અને નિફ્ટીએ પણ સપોર્ટ લેવલ 10,180ની નીચે ગબડવાની સાથે 200 દિવસની મુવિંગ એવરેજને તોડી હતી. આમ ટેકનિકલી બજાર વધુને વધુ ખરાબ થઈ રહ્યું હોવાથી તેજીવાળાનો સપોર્ટ દિવસે દિવસે ઘટી રહ્યો છે. અમેરિકામાં સ્થિતિ વણસવાની દહેશતે ફાર્મા અને આઇટી જેવા ડિફેન્સિવ શેરોમાં પણ વેચવાલી વધી હતી. ક્રૂડ ઘટવા છતાં એક તબક્કે વૈશ્વિક પ્રવાહ પાછળ ડોલર સામે રૂપિયો 73.83 સુધી ગબડ્યા પછી પાછળથી સુધરીને આગલા બંધના સ્તરે જ રહ્યો હતો.